To danskere anholdt for opskrift på piratstreaming via Popcorn Time

To mænd fra Fyn er anholdt og sigtet for at stå bag to hjemmesider, der forklarede, hvordan man kunne bruge Popcorn Time til at streame piratkopierede film.

Politiet har anholdt to mænd i 30'erne fra Fyn, som er sigtet for at stå bag to hjemmesider, hvor man kunne finde vejledninger til, hvordan man bruger Popcorn Time til streaming af piratkopierede film. Det skriver TV 2.

De to er vel at mærke ikke sigtet for selve piratkopieringen, men kun for at have distribueret viden om, hvordan tjenesten installeres og bruges. Begge har angiveligt tilstået.

De to er sigtet for at stå bag hjemmesiderne popcorntime.dk og popcorn-time.dk, og som led i sagen har Københavns Byret afgjort, at DK-Hostmaster skal udlevere domænerne og den tilhørende information om registrering og betaling til Statsadvokaten for Særlige Økonomisk Kriminalitet. Det fremgår af kendelsen, der ligger på popcorn-time.dk.

Popcorn Time er en tjeneste, som giver adgang til indhold, der i forvejen er delt via peer-to-peer-protokollen Bittorrent. Indholdet er organiseret på en måde, som minder om brugerfladen i betalte streaming-tjenester som eksempelvis Netflix.

Tjenesten kan således sammenlignes med de fildelingstjenester som eksempelvis Napster og Kazaa, der var med til at gøre det nemt for almindelige internetbrugere at få adgang til musik. Ligesom med de to musiktjenester, som blev lukket efter en intensiv kamp fra musikindustriens side, så er indholdet på Popcorn Time ikke stillet til rådighed med rettighedshavernes accept. Der er for størstedelens vedkommende tale om piratkopierede film.

Mens Napster kom til, før musikindustrien selv gjorde det muligt at købe musik direkte som musikfiler og senere som streaming, er Popcorn Time kommet til, efter at filmbranchen har lanceret lovlige streaming-tjenester, hvor indholdet kan streames mod betaling.